રિયલ એસ્ટેટ ઇન્વેસ્ટમેન્ટ ટ્રસ્ટ એક એવી સંસ્થા છે કે જે રિયલ એસ્ટેટ સેક્ટરમાં રોકાણ કરવાનું લક્ષ્ય ધરાવે છે. આ માટે એ વિવિધ વર્ગના રોકાણકાર પાસેથી ભંડોળ ઊભું કરે છે અને એ ભંડોળને એવી પ્રૉપર્ટીઝમાં રોકે છે જે એને નિયમિત આવક રળી આપી શકે એવી રેડી કે ડેવલપ્ડ પ્રૉપર્ટી હોય. ટ્રસ્ટ એમાંથી શરૂમાં ભાડાની આવકસમાન નિયમિત આવકની અપેક્ષા રાખે છે, પરંતુ સમય જતાં જરૂર જણાય તો એનું વેચાણ કરીને નફો પણ બુક કરી શકે અને એ નફાને એના યુનિટધારકોમાં વહેંચી શકે છે, પરંતુ એની મુખ્ય વિશેષતા એ છે કે રિયલ એસ્ટેટમાં રોકાણ કરવા ઇચ્છતા મધ્યમ કદના રોકાણકારોને પણ એ પોતાની મારફત આ રોકાણની તક ઑફર કરી શકે છે. અન્યથા રિયલ એસ્ટેટમાં રોકાણ કરવા માટે બહુ જ મોટી રકમ જરૂરી બનતી હોવાથી માત્ર મોટા રોકાણકારો જ એમાં ભાગ લઈ શકે છે. વધુમાં અહીં ડેવલપ્ડ પ્રૉપર્ટીઝમાં જ રોકાણ કરવાનું હોવાથી જોખમ પ્રમાણમાં ઓછું રહેશે.